
Ellentétezés és összefonódás avagy a köztiség szerepe Nádas Péter: Egy családregény vége c. művében

Dolgozatom témája Nádas Péter korai kisregénye, az Egy családregény vége, mely komplexitásukban mutat be olyan témákat, mint az identitás kialakulásának, felbomlásának és újrateremtődésének lehetőségei, a mítosz és történelem viszonya és az ezekhez kapcsolódó narratívák találkozása az egyes emberben. Az elbeszélés egy zsidó gyökerű családon keresztül mutatja be a felsoroltakat, de nemcsak a zsidó identitás dilemmáit feszegeti ezzel: a hagyomány továbbvihetőségének, átadhatóságának és megváltoztathatóságának egyetemes kérdésein túl, a regény az identitáskeresés és a narratívák közötti őrlődés általános emberi tapasztalatára is rávilágít. Ezek felderítésében a dolgozat kiemelt szerepet tulajdonít a „dazwischen/inzwischen” kifejezéseknek, ezek egész művön át megfigyelhető ívének. A „között”-ként lefordítható határozószók mind az időbeliség, mind a térbeliség kapcsán viszonyítást helyeznek ki, ezáltal a regényben több ponton megjelenő, egzisztenciális bizonytalanságot fejezik ki. Ennek ellenére értelmezésemben a „köztiség” nem az elveszettség véglegesítő jele: sokkal inkább az emberi egzisztencia alapvető élménye, az egyetemességre való vágyódás és a bukásra ítéltség dialektikája, melynek kiemelése fontos eleme lehet a mű értelmezésének.



